લાલન સારંગનો જન્મ 1941ની 26 ડિસેમ્બરે ગોવામાં થયો હતો. લાલન સારંગને રંગભૂમિ પર લોકો બળવાખોર અભિનેત્રી તરીકે ઓળખતા હતા. મુંબઈ મરાઠી સાહિત્ય સંઘ, અત્રે થિયેટર્સનાં નાટકોથી તેમણે પોતાના અભિનય-પ્રવાસની શરૂઆત કરી હતી, જેમાં `મી મંત્રી ઝાલો', `બુવા તેથે બાયા', `મોરુચી માવશી', `ઉદ્યાચા સંસાર' જેવાં નાટકોનો સમાવેશ હતો. વિજય તેન્ડુલકરના `સખારામ બાઇન્ડર' નાટકમાં તેમણે સાકાર કરેલી ચંપાની ભૂમિકાને લોકોએ વખાણી હતી, તો `રથચક્ર', `કમલા', `ગિધાડે', `જંગલી કબૂતર', `ખોલ ખોલ પાણી', `ઘરટે આપુલે છાન', `બેબી', `સૂર્યાસ્ત' અને `કાલચક્ર' જેવાં નાટકોમાંની તેમની ભૂમિકા ખાસ્સી વખણાઈ હતી. `સામના', `હા ખેળ સાવલ્યાંચા' નામની મરાઠી ફિલ્મોમાં તથા `રથચક્ર' નામની હિન્દી સિરિયલમાં પણ લાલન સારંગે ભૂમિકા ભજવી હતી. નાટકોના માધ્યમ થકી સાકાર કરેલી ભૂમિકામાં તેમણે ફક્ત મનોરંજન ન પીરસતાં સામાજિક સંદેશ પણ પહોંચાડયા છે. લાલન સારંગે 2012માં જયવંત દળવી લિખિત `કાલચક્ર' નાટક દ્વારા વ્યાવસાયિક રંગભૂમિ પર પુનરાગમન કર્યું હતું.